Nordtingets symbol er en reinløve i profil som holder en høtt, i stil med Norges riksvåpen.**Nordting** er en folkebevegelse som fremmer og diskuterer samfunnspolitiske spørsmål knyttet til Nord-Norge og nordområdene, for eksempel eierskap til naturressurser, sentralisering, demokrati, kapitalisme og populisme. Nordting stilte liste til Stortingsvalget i 2017 og er ledet av Amund Sjølie Sveen.

Historie
--------

Det første Nordtinget fant sted i 2014 som en del av Festspillene i Nord-Norge, med daværende kulturminister Thorild Widvey som åpningstaler. Prosjektet var i utgangspunktet en engangshendelse i anledning grunnlovsjubileet og festspillenes 50-årsjubileum. Arrangementet vakte stor debatt, både på grunn av den kritiske omtalen av Statoil som sponsorpartner for kulturlivet i Nord-Norge, og på grunn av omtalen av Kjell Inge Røkke og regjeringens fiskeripolitikk. Tidligere fiskeriminister for Høyre og daværende fylkesmann i Troms, Svein Ludvigsen, var en av dem som tydelig ga uttrykk for sin misnøye med prosjektet i media. Prosjektet ble imidlertid også forsvart av flere andre, blant annet teatersjef Nina Wester. Nordlys var en av avisene som omtalte prosjektet som viktig.

Nordting har vært ledet av Amund Sjølie Sveen siden begynnelsen. Andre viktige bidragsytere har blant annet vært Erik Stifjell og Liv Hanne Haugen

Folkeforsamlinger
-----------------

Etter 2014 har Nordting arrangert folkeforsamlinger på en rekke steder og i samarbeid med en rekke institusjoner og arrangører, blant annet i Harstad i samarbeid med Festspillene i Nord-Norge, Kirkenes i samarbeid med Pikene på Broen, Tromsø i samarbeid med Hålogaland teater, Honningsvåg i samarbeid med Nordkapp filmfestival, og Træna som del av Trænafestivalen.

Fra 2019 har Nordting gradvis rettet aktiviteten mer mot det panarktiske området, og har besøkt Reykjavik og Akureyri som del av Arctic Circle, Rovaniemi (2019) som del av Arctic Arts Summit, og Anchorage i Alaska (2019) i samarbeid med Anchorage Museum. Totalt var det ved utgangen av 2019 arrangert 49 Nordting.

De samfunnsmessige restriksjonene på grunn av koronaviruspandemien fra 13. mars 2020 påvirket også Nordtings muligheter til å arrangere folkeforsamlinger. Per 1. jan 2022 hadde det likevel blitt arrangert totalt 60 folkeforsamlinger siden oppstarten i 2014, det siste i Nuuk, Grønland/Kalaallit Nunat.

Stortingsvalg
-------------

Nordting stilte liste i Troms til Stortingsvalget i 2017. Amund Sjølie Sveen, som stod på toppen av lista, fikk 58 stemmer.

Kontroverser
------------

Nordtings lysinstallasjon «Make the North Great Again» på torget i Kirkenes, februar 2022, som del av festivalen Barents Spektakel.
I 2019 skapte prosjektet debatt da Sveen og Nordting stod for åpningen av Festspillene i Nord-Norge, og avsluttet arrangementet med å servere vodka til publikum. I etterkant politianmeldte kommunelegen i Harstad både Sveen og festivalen for ulovlig skjenking.

I samme periode annonserte Nordting at de ville gjennomføre en «riking-safari» i Harstad. Prosjektet ble imidlertid avlyst etter innstendig oppfordring fra Festspillenes direktør.

Høsten 2020 åpnet Nordting en ny lysinstallasjon i Longyearbyen på Svalbard. Installasjonen, som var 4x4 meter stor, viste ordene "MAKE THE NORTH GREAT AGAIN!". Kunstverket ble presentert i samarbeid med Nordnorsk kunstmuseum og førte til stor debatt lokalt og nasjonalt. Senere har installasjonen vært vist i Nuuk (GL), i Nordens hus på Færøyene og i Kirkenes som del av Barents Spektakel.

I 2021 og 2022 markerte Nordting jubileum for flere historiske hendelser under Alta-konflikten (1979–1982). Den 14. januar 2021 holdt Nordting minnestund ved 40-årsjubileet for politiaksjonen på stedet som går under navnet Nullpunktet. Den 20. mars 2022 markerte Nordting at det var 40 år siden samiske aktivister, deriblant Niillas Aslaksen Somby, plasserte ut sprengladninger ved en bro i Øvre Stilla i Alta i 1982. Brua har senere blitt hetende Sombybrua på folkemunne i Alta. Nordting satte opp veiskilt både ved brua og på Nullpunktet, noe som førte til fornyet debatt om hvorvidt både navn og skilting bør gjøres offisielt.

Referanser
----------

1. ↑  «Stedet mellom aksjon og fanatisme – ArtScene Trondheim». Besøkt 26. desember 2019.
2. ↑  «Amund Sjølie Sveen». *Nordting*. Arkivert fra originalen 26. desember 2019. Besøkt 26. desember 2019.
3. ↑  Olsen, Lars Richard (28. april 2014). «Denne ministeren kommer til festspillene». *ht.no*. Harstad Tidende. Besøkt 26. desember 2019.
4. ↑  Irene Nordhaug Hansen (1. juli 2014). «Debatt: Ytringsfrihet og hattevalg». *Scenekunst*. Besøkt 26. desember 2019.
5. ↑  Hoseth, Børge (23. juni 2014). «Raser mot åpningsforestillingen». *ht.no*. Besøkt 26. desember 2019.
6. ↑  Hanssen, Hege Iren (25. juni 2014). «Teatersjef kritiserer politikere». *NRK*. Besøkt 26. desember 2019.
7. ↑  Kulturredaktør Lasse Jangås (24. juni 2014). «Kunsten å holde kjeft». *Nordnorsk Debatt*. Arkivert fra originalen 26. desember 2019. Besøkt 26. desember 2019.
8. ↑  «Vedtok nordnorsk selvstyre». *www.nordlys.no* **(norsk)**. 22. juni 2014. Besøkt 26. desember 2019.
9. ↑  «Om Nordting». *Nordting* **(norsk)**. Besøkt 11. oktober 2022.
10. ↑  «NORDTING». *Nordting*. Arkivert fra originalen 26. desember 2019. Besøkt 26. desember 2019.
11. ↑  «NORDTING - folkeforsamlinger». *Nordting*. Arkivert fra originalen 7. desember 2021. Besøkt 2. februar 2022. «#60 Nuuk (GL) 31. okt 2021»
12. ↑  Lægland, Tom Benjaminsen,Martin (31. mars 2017). «– Alle nordlendinger har en separatist i magen». *itromso.no*. Besøkt 26. desember 2019.
13. ↑  kommentar, Ove Mellingen (13. september 2017). «Siv Jensen: Jeg er litt lei meg for det i ettertid, for jeg liker jo Jens Stoltenberg veldig godt». *Telemarksavisa* **(norsk)**. Besøkt 4. august 2021.
14. ↑  ais@ht.no, Andreas Isachsen 97578300- (5. juli 2019). «Blir anmeldt for vodkastunt». *ht.no*. Besøkt 26. desember 2019.
15. ↑  «Til kommuneoverlegen i Harstad: Bekreftelse på åpning av vodkaflasker». *Nordnorsk Debatt*. 10. juli 2019. Arkivert fra originalen 26. desember 2019. Besøkt 26. desember 2019.
16. ↑  Isachsen (HT), Andreas (27. november 2019). «Spritserveringsaken under Festspillene henlagt: – Politiet har prioritert riktig». *itromso.no*. Besøkt 26. desember 2019.
17. ↑  Ytreberg, Rune (26. juni 2019). «Kunstner viser frem skattelister på torget og arrangerer riking-safari i Harstad». *www.dn.no*. Besøkt 26. desember 2019.
18. ↑  «(+) Ville arrangere safari rundt til de rikes hus - nå er ideen skrinlagt». *www.nordlys.no* **(norsk)**. 28. juni 2019. Besøkt 26. desember 2019.
19. ↑  «MAKE THE NORTH GREAT AGAIN! | Nordnorsk Kunstmuseum». *www.nnkm.no* **(engelsk)**. Besøkt 2. februar 2022.
20. ↑  «mnga». *Nordting*. Arkivert fra originalen 2. februar 2022. Besøkt 2. februar 2022.
21. ↑  Malmo, Vilde Kristine (6. desember 2020). ««Donald Trump»-skilt provoserer innbyggerne i Longyearbyen». *NRK*. Besøkt 2. februar 2022.
22. ↑  «Sjúrður Skaale avloysir Jenis av Rana til Norðurting». *dagur.fo* **(færøysk)**. Besøkt 2. februar 2022.
23. ↑  Guttormsen, Av Arne; journalist. «Holder Ukraina-avstemning med norske og russiske elever». *Vårt Land* **(norsk)**. Besøkt 21. april 2022.
24. ↑  Johansen, Geir (22. januar 2021). «Markerte 40 år siden Stilla-aksjonen». *Ságat* **(norsk)**. Besøkt 21. april 2022.
25. ↑  Hansen, Lill Vivian (5. april 2022). «(+)«Stuntskiltet» Sombybrua og Nullpunktet». *altaposten.no* **(norsk)**. Besøkt 21. april 2022.
26. ↑  Hansen, Lill Vivian (7. april 2022). «(+)Veieier: – En god idé, men skiltene må ned». *altaposten.no* **(norsk)**. Besøkt 21. april 2022.
27. ↑  Ságat (5. april 2022). «Leder: Alta-aksjonen og skilting». *Ságat* **(norsk)**. Besøkt 21. april 2022.

Eksterne lenker
---------------

* Offisielt nettsted